रोम। इटली के सेन मिनिआटो के टस्कन शहर में इन दिनों उतावलापन देखने को मिल रहा है। क्योंकि ये समय है व्हाइट ट्रफल के पूरी तरह तैयार होने का। जिसकी कीमत ढाई से तीन लाख रु. है। वैसे तो यह मशरूम है लेकिन बेशकीमती भी। इस बार इसकी कीमतों में 67% तक बढ़ोतरी हुई है। यानी इसके दाम 3.34 से 3.50 लाख तक पहुंच गए हैं। वजह है इस साल तापमान ज्यादा रहना।
दुनियाभर में इसकी 63 प्रजातियां मौजूद है लेकिन इटली में पाए जाने वाले व्हाइट ट्रफल बेशकीमती है। फुटकर बाजार में इसकी कीमत दो से तीन लाख रु. किलो है।
‘ट्रफल कोई उत्पाद नहीं है, स्वाद भी नहीं बल्कि भावना है।’ यह कहना है स्थानीय निवासी और ट्रफल हंटर माजिमो गुचिआरा का। ट्रफल हंटिंग उनका पुश्तैनी काम है। तीन पीढ़ियों से उनका परिवार इसमें लगा है। माजिमो कहते हैं ‘इसे ढूंढना, इसका स्वाद चखना सब कुछ भावनाएं झकझोरता है। आज भी याद हैै मेरा पहला ट्रफल, बिल्कुल पहले प्यार की तरह।’ माजिमो बताते हैं ‘दुनियाभर में सिर्फ मुठ्ठीभर स्थानों पर ये पाया जाता है। हम इसे उगा नहीं सकते। यह ओक, पाइन, अखरोट और चिनार के पेड़ों की जड़ों में छह से सात इंच नीचे अपने आप ही उगता है। दुर्लभ होने की वजह से ही ये बेशकीमती हो रहा है। कोहरे से भरी सुबह में एक पेड़ के पास माजिमो का डॉग रुक जाता है। मालिक की ओर देखकर पूंछ हिलाता है मानो कह रहा है बस जीत करीब ही है। ऐसी ही दीवानगी है। व्हाइट ट्रफल के लिए। इसे ढूंढने का काम डॉग की मदद से ही होता है। सेन मिनिआटो की जलवायु इसके पलने-बढ़ने के लिए बिल्कुल मुफीद है। नवंबर से जनवरी की शुरुआत में यह पूरी तरह तैयार हो जाता है। व्हाइट ट्रफल खाने के साथ नहीं पकाया जाता बल्कि डिश पर दो-तीन ग्राम कसकर रख दिया जाता है। इटली में सालाना करीब 600 क्विंटल व्हाइट ट्रफल की पैदावार होती है।
कड़ी सुरक्षा दी गई थी
इटली में पिछले साल दुनिया का सबसे बड़ा व्हाइट ट्रफल (लगभग 1.9 किलो) पाया गया था। इसका आकार इंसान के सिर के बराबर था। वहां से लाते समय इसकी सुरक्षा में हवाई जहाज पर गार्ड सवार थे। इसे ‘बिग बॉय’ नाम दिया गया। इसे 40.50 लाख रु. में ताइवानी शख्स ने खरीदा था।
hin_Deva hin_Deva hin_Deva hin_Deva hin_Deva